b'\n_START_ARTICLE_\nHeinrichas Augustas Gerlachas\n_START_PARAGRAPH_\nHeinrichas Augustas Gerlachas (vok. Heinrich August Gerlach; 1840\xc2\xa0m. rugpj\xc5\xab\xc4\x8dio 8 d. Klaip\xc4\x97doje, Vokietijos imperija\xc2\xa0\xe2\x80\x93 1912\xc2\xa0m. rugs\xc4\x97jo 19 d. ten pat)\xc2\xa0\xe2\x80\x93 vokie\xc4\x8di\xc5\xb3 medienos pirklys ir pramonininkas Klaip\xc4\x97doje.\n_START_SECTION_\nBiografija\n_START_PARAGRAPH_\nGim\xc4\x97 ir augo \xc5\xbeinomoje medienos pirklio Johano Gotlybo Gerlacho \xc5\xa1eimoje. I\xc5\xa1 de\xc5\xa1imties broli\xc5\xb3 ir seser\xc5\xb3 keturi mir\xc4\x97 anksti, tame tarpe ir vos trisde\xc5\xa1imtmet\xc4\xaf sulauk\xc4\x99s Eduardas Gotlybas. Pastarasis po t\xc4\x97vo tur\xc4\x97jo perimti \xc5\xa1eimos \xc4\xafmon\xc4\x97s valdym\xc4\x85 ir tod\xc4\x97l prie firmos vairo stojo kitas brolis \xe2\x80\x93 Heinrichas Augustas, o nuo 1870 m. prie jo prisijung\xc4\x97 ir Vilhelmas Hermanas._NEWLINE_Broli\xc5\xb3 valdomai \xc4\xafmonei J.G.Gerlach sek\xc4\x97si gerai, ji supirkdavo Nemunu atplukdytus r\xc4\x85stus i\xc5\xa1 Lietuvos ir, juos supjovusi, per Baltijos j\xc5\xabr\xc4\x85 laivais i\xc5\xa1gabendavo. 1885 m. mirusio brolio Eduardo s\xc5\xabnus Eduardas Frydrichas \xc4\xafsijung\xc4\x97 \xc4\xaf \xc4\xafmon\xc4\x97s valdym\xc4\x85._NEWLINE_Smelt\xc4\x97je \xc4\xafmon\xc4\x97 vald\xc4\x97 did\xc5\xbeiulius plotus: 734 arai uosto sausumoje ir 530 arai akvatorijos teritorijos; vien pakrant\xc4\x97s ilgis siek\xc4\x97 621 m. I\xc5\xa1 prad\xc5\xbei\xc5\xb3 J.G.Gerlacho firma gretimose Kauno ir Kur\xc5\xa1o gubernijose supirkdavo apvalius r\xc4\x85stus ir pati, supjovusi \xc4\xaf lentas ir ta\xc5\xa1us, i\xc5\xa1plukdydavo \xc4\xaf \xc5\xa1iaurinius Vokietijos uostus. Veik\xc4\x97 nuosava garin\xc4\x97 lentpj\xc5\xabv\xc4\x97 ir j\xc4\x85, o taip pat ir gretimus sandelius ap\xc5\xa1viesdavo elektra, kuri\xc4\x85 pasigamindavo pati \xc4\xafmon\xc4\x97. V\xc4\x97liau i\xc5\xa1 min\xc4\x97t\xc5\xb3 Rusijos imperijos pasienio region\xc5\xb3 buvo \xc4\xafve\xc5\xbeami jau supjauti gaminiai. Jei pab\xc4\x97giai keliaudavo \xc4\xaf Did\xc5\xbei\xc4\x85j\xc4\x85 Britanij\xc4\x85, tai ta\xc5\xa1us noriai pirkdavo ir britai, ir portugalai. Laiv\xc5\xb3 statyboje naudojama supjauta mediena buvo \xc5\xbeinoma \xe2\x80\x9eBaltik timber\xe2\x80\x9c vardu._NEWLINE_1885 m. Heinrichui Augustui Gerlachui buvo suteiktas komercijos patar\xc4\x97jo, o 1897 m. \xe2\x80\x93  slaptojo komercijos patar\xc4\x97jo titulai, jis buvo at\xc5\xbeym\xc4\x97tas ordinais. Nuo 1867 m. priklaus\xc4\x97 vietos pirkli\xc5\xb3 organizacijai, jam buvo suteiktas Klaip\xc4\x97dos miesto garb\xc4\x97s pilie\xc4\x8dio vardas. U\xc5\xbe nuopelnus kra\xc5\xa1to verslui 1909 m. H.A.Gerlacho portretas visu \xc5\xabgiu buvo pakabintas Klaip\xc4\x97dos bir\xc5\xbeoje. Henrichas Augustas Gerlachas 1867 m. buvo ved\xc4\x99s Karolin\xc4\x85 Vilhelmin\xc4\x85 Luiz\xc4\x99 Hir\xc5\xa1 (1848\xe2\x80\x93 1920), porai gim\xc4\x97 penki vaikai.      _NEWLINE_Po broli\xc5\xb3 Henricho Augusto ir Vilhelmo Hermano Gerlach\xc5\xb3 ir j\xc5\xb3 s\xc5\xabn\xc4\x97no Eduardo Frydricho Gerlacho mir\xc4\x8di\xc5\xb3 firmos vadovu tapo giminaitis Jonas Eduardas Gerlachas. \xc4\xaemon\xc4\x97 s\xc4\x97kmingai veik\xc4\x97 iki Antrojo pasaulinio karo, kai 1942 m. nacistin\xc4\x97s Vokietijos karinis j\xc5\xabr\xc5\xb3 laivynas nusavino jos teritorij\xc4\x85 Smelt\xc4\x97je ir \xc4\xafk\xc5\xabr\xc4\x97 tenai povandenini\xc5\xb3 laiv\xc5\xb3 j\xc5\xabreivi\xc5\xb3 mokykl\xc4\x85.\n_START_SECTION_\nPalikimas\n_START_PARAGRAPH_\nDabartin\xc4\x97s Klaip\xc4\x97dos H.Manto g. Nr. 11 teritorijoje stov\xc4\x97jo vienas puo\xc5\xa1niausi\xc5\xb3 XIX a. pabaigos miesto statini\xc5\xb3, priklaus\xc4\x99s Heinrichui Augustui Gerlachui. \xc5\xa0is gyvenamasis pastatas kartu su garsiuoju Dramblio namu buvo sugriauti Antrojo pasaulinio karo metu.'